የኢህአዴግ ምክር ቤት  የበጀት ዓመቱን  የመጀመሪያ መንፈቅ  የድርጅትና የመንግስት የስራ አፈጻጸ መገምገም ጀመረ
አዲስ አበባ፤ መጋቢት 13/006 (ዋኢማ) – የኢትዮጵያ ህዝቦች አብዮታዊ ዴሞክራሲያዊ ግንባር (ኢህአዴግ) ምክር ቤት በመደበኛ ስብሰባው የ2006 ዓ/ም መጀመሪያው ግማሽ አመት የመንግስትና የድርጅት ቁልፋና ዓበይት ተግባራትን አፈጻጸም ለመገምገምና ቀጣይ አቅጣጫዎችን ለማስቀመጥ ውይይት ጀመረ፤ በዛሬ   ውሎም   የቁልፍ ተግባር አፈፃፀምን በዝርዝር ገምግሟል።የኢትዮጵያ ህዝቦች አብዮታዊ ዴሞክራሲያዊ ግንባር (ኢህአዴግ) ምክር ቤት ፅሕፈት ቤት ለዋልታ በላከው መግለጫ እንዳስታወቀው በገጠር የልማት ሰራዊት ግንባታው በተቀመጠው አቅጣጫ መሰረት ውጤታማነት  እየተከናወነ መሆኑን ምክር ቤቱ በግምገማው አረጋግጧል፡፡በተፈጥሮ ሃብት ልማት  እየተከናወነ ያለው የሰራዊት ግንባታ ከምንግዜም በላይ ውጤታማ መሆኑንና በተያዘው አመት ከ18 ሚልዮን ህዝብ በላይ  በተፈጥሮ ሃብት ልማት ጥበቃ ስራዎች ላይ በማሳተፍ 3358 የማህበረሰብ ተፋሰሶች ልማት ወደ ስራ ማስገባት ተችሏል ይህ የልማት ሰራዊት ግንባታው ውጤት ነው ሲል አስምሮበታል።መግለጫው አያይዞም 260 ነጥብ 4 ሺህ  ሄክታር መሬት ተከልሎ እንዲያገግም መደረጉና በተቀናጀ የተፋሰስ ልማትና እንክብካቤ ስራም በ43830 ሄክታር መሬት ላይ 67 ነጥብ 5 ሚሊዮን ችግኞች ለመትከል መቻሉም የሰራዊት ግንባታ ውጤት በመሆኑ ተጠናክሮ መቀጠል እንደሚገባዉ ምክር ቤቱ አስገንዝቧል፡፡በመስኖ ልማት የሰራዊት ግንባታም ባለፉት ስድስት ወራት ካለፉት ጊዚያቶች የተሻለ አፈጻጸም መመዝገቡን የገመገመው ምክር ቤቱ በተያዘው በጀት አመት ከሶስት ነጥብ አንድ ሚልዮን ሄክታር በላይ መሬት በነባርና በአዲስ መስኖ ለማልማት ታቅዶ ለተግባራዊነቱ ሰፊ ርብርብ እየተደረገ ሲሆን የመጀመሪያው ግማሽ አመት አፈጻጸም ስኬታማ መሆኑንና በቀሪው ጊዜም ስራው ተጠናክሮ መቀጠል እንደሚገባው ምክር ቤቱ አፅንኦተ ሰጥቶ ተወያይቶበታል። የእንሰሳት ሃብት ልማትን በሚመለከት ካለፉት አመታት በተሻለ እቅድ ተዘጋጅቶ የዝሪያ ማሻሻል እና የእንሰሳት የጤና አገልግሎትና ስራዎች በተገቢው አቅጣጫ እየተፈፀሙ መሆኑን በመገምገም ሃገራችን በዘርፉ ካላት ከፍተኛ እምቅ አቅም አኳያ የአርሶ አደሩንና የአርብቶ አደሩን ተጠቃሚነት ይበልጥ ለማረጋገጥም ለዘርፉ ትኩረት ሰጥቶ መስራት ይገባዋል ብሏል ምክር ቤቱ ፡፡የገጠር የስራ እድል ፈጠራን በሚመለከት በሁሉም አካባቢዎች ተገቢውን ትኩረት በመስጠት ግልፅ ዕቅድ በማዘጋጀት፣ ስራ ፈላጊ ወጣቶችንና የስራ መስኮችን በመለየት እንዲሁም ስልጠና ሰጥቶ በማሰማራት በኩል የተከናወኑ ስራዎች ከምንጊዜውም በላይ የተሻለ ውጤት እንደተመዘገበባቸው ምክር ቤቱ የገመገመ ሲሆን በመንፈቅ ዓመቱም ከአንድ ሚልዮን በላይ ለሚሆኑ ወጣቶች ቋሚና ጊዜአዊ ስራዎችን መፍጠር መቻሉን መግለጫው ጠቁሞ   በቀጣይም ተጠናክሮ መቀጠል እንደሚገባ ምክር ቤቱ  አቅጣጫ ማስቀመጡን ገልጿል።በከተማም እንዲሁ የሰራዊት ግንባታ ስራው ከክልል ክልል የአፈጻጸም ልዩነት ቢኖረውም ከባለፉት ጊዚያቶች የተሻሉ አፈፃፀሞች እንደተመዘገቡ ምክር ቤቱ ገምግሟል። በከተማ ልማት ዘርፍ በተለያዩ መስኮች ሰራዊት ለመገንባት ከፌዴራል እስከ ክልል ባሉ መዋቅሮች በኩል ሰፊ እንቅስቃሴ ተደርጓል። በመሆኑም ባለፉት ስድስት ወራት ውስጥ በማኑፋክቸሪንግ፣  ኮንስትራክሽን ሥራዎች፣ በከተማ ግብርና እና በንግድ ዘርፎች በርካታ ስኬቶች መመዝገባቸውን በመግለጫው ሰፍሯል።መግለጫው አያይዞም በአነስተኛና ጥቃቅን ዘርፍም ግልፅ የሆነ አደረጃጀትና አሰራር ተፈጥሮ በልማት ሰራዊት ግንባታ አቅጣጫ መጓዝ የተጀመረ ሲሆን ስራ ፈላጊዎችን በአግባቡ የመለየት፣ የማስልጠንና ባሉት አማራጮች የማሰማራት ተግባር ከመቼውም ጊዜ የተሻለ ጥረት የተደረገበት መሆአመላክቷል።ምክር ቤቱ የአነስተኛና ጥቃቅን ልማት የስራ እድል በመፍጠርና የኢንዱስትሪ ሽግግር ለማረጋገጥ ከተያዘው ግብ አኳያ ካለው ከፍተኛ ፋይዳ አንፃር ስራውን አጠናክሮ ማስቀጠል የሚያስችሉ አቅጣጫዎችን አስቀምጧል፡፡ምክር ቤቱ የትምህርትና የጤና ልማት ሰራዊት ግንባታ ስራዎችን በዝርዝር የገመገመ ሲሆን ፍትሓዊ የትምህርት ተደራሽነትንና ጥራትን በማረጋገጥ ረገድ ስኬታማ ስራዎች መከናወናቸውን በማረጋገጥ የትምህርት ጥራትን በቀጣይነት ለማረጋገጥ የተጀመረው የትምህርት ሰራዊት ግንባታ ስራ አጠናክሮ ማስቀጠል እንደሚገባም አቅጣጫ አስቀምጧል። የከፍተኛ ትምህርት ተቋማት ሴኩላርዝምን ጠብቀው እንዲጓዙ ለማድረግ፤ ሰላማዊ የመማር ማስተማር ሂደትን ለማጠናከርና የመልካም አስተዳደር ተግዳሮቶችን ለመቅረፍ የተደረገው ቅንጅታዊ እንቅስቃሴ ተጠናክሮ መቀጠል ይገባዋል ብሏል ምክር ቤቱ፡፡የጤና የሰራዊት ግንባታ ዘርፍም በተመሳሳይ ሁኔታ አበረታች ስኬቶች እንደተመዘገቡ የገለፀው ምክር ቤቱ በተለይ የቤተሰብ ጤና ፓኬጅን ተግባራዊ የማድረግ፣ የእናቶችና ህፃናትን ሞት ለመቀነስ እየተከናወኑ ያሉ ስራዎች ተጠናክረው ይቀጥላሉ ብሏል።መልካም አስተዳደርን ለማረጋገጥ  በተያዘው በጀት ዓመት የመልካም አስተዳደር ችግሮችን በመለየት በየደረጃው ዕቅድ ተዘጋጅቶ ከሚመለከታቸው አካላት ጋር ውይይት መካሄዱ በአወንታ የገመገመው የኢህአዴግ ምክር ቤት የክራይ ሰብሳቢነት ፖለቲካል ኢኮኖሚውን ከመሰረቱ በመናድ የልማታዊ ፖለቲካል ኢኮኖሚ ልዕልናን የማረጋገጥ ጉዳይ ከምን ጊዜም በላይ ትኩረት ተሰጥቶት እየተሰራበት ነው ብሏል።ምክር ቤቱ በሌሎች አጀንዳዎች ላይ ውይይቱን መቀጠሉን የኢህአዴግ ምክር ቤት ፅሕፈት ቤት በላከው መግለጫ አሳውቋል።